*Pranešimas žiniasklaidai*

*2025 m. vasario 12 d., Vilnius*

**Ekspertas atsakė, kada apsimoka keisti vartojimo paskolos terminą ir kiek tai gali kainuoti**

Kas trečias respondentas turi, anksčiau buvo paėmęs arba planuoja imti vartojimo paskolą, rodo „GF banko“ užsakymu atliktas tyrimas. Beveik ketvirtadalis jų nurodė, kad visada turi bent vieną aktyvią vartojimo paskolą arba moka lizingo įmokas.

„GF banko“ Rizikos valdymo departamento direktorius Eimantas Palionis sako, kad klientai dažniausiai skolinasi gyvenimo kokybės pagerinimui – būsto remontui, transporto priemonei, buitinei ar namų technikai. Terminas, kuriam imama vartojimo paskola, paprastai priklauso nuo paskolos sumos. Mažesnės, iki 5 tūkst. eurų siekiančios paskolos vidutiniškai imamos 2,5 metų laikotarpiui, o didelių sumų paskolų terminas siekia ir 10 metų.

Eksperto teigimu, pastaruoju metu vartojimo paskolų terminas ilgėja.

„Infliacija bei kainų augimas lemia, kad klientams prireikia pasiskolinti didesnes pinigų sumas. Tačiau svarbu žinoti, kad vartojimo paskolos sutartyje numatytas grąžinimo terminas nėra iškaltas akmenyje. Pasikeitus gyvenimo aplinkybėms, suprastėjus arba pagerėjus šeimos finansinei situacijai, šį terminą galima pailginti arba sutrumpinti”, – pažymi E. Palionis.

**Įspėkite kredito įstaigą**

Pradėjus gauti didesnes pajamas, galima padidinti vartojimo paskolos mėnesines įmokas ir vartojimo paskolą grąžinti anksčiau. Trumpesnis vartojimo paskolos terminas reiškia, kad bus priskaičiuota mažiau palūkanų – vadinasi, tokia paskola bus pigesnė.

Pasak „GF banko“ atstovo, vartojimo paskolos sutarties tam keisti dažniausiai nereikia, tačiau primygtinai rekomenduojama susisiekti su kredito įstaiga ir informuoti apie ketinimus anksčiau grąžinti paskolą, net jei suma nėra didelė.

„Kredito įstaigos darbuotojai sudarys naują paskolos grąžinimo grafiką, kad žinotumėte, kiek padidės įmoka ir koks yra vartojimo paskolos likutis“, – sako E. Palionis.

**Kartais apsimoka nesistengti grąžinti anksčiau**

Pagal Vartojimo kredito įstatymą, išankstinis vartojimo paskolos grąžinimas klientui gali kainuoti, jeigu anksčiau nustatyto termino grąžinama paskola ar jos dalis siekia 2 320 eurų per 12 mėnesių. Mokestis gali būti 1 proc. nuo 2 320 eurų viršijančios sumos, jei laikotarpis nuo paskolos grąžinimo anksčiau nustatyto termino datos iki sutartos vartojimo paskolos sutarties pabaigos datos yra ilgesnis nei vieni metai, ir 0,5 proc. nuo šios sumos, jei laikotarpis trumpesnis nei vieni metai.

„Padidėjus pajamoms, klientui galbūt labiau apsimoka ne stengtis, kiek įmanoma greičiau grąžinti vartojimo paskolą, o mokėti paskolą ir kartu taupomojoje sąskaitoje arba indėlyje kaupti finansinę pagalvę bei turėti laisvų lėšų netikėtiems gyvenimo atvejams“, – kalba E. Palionis.

**Mėnesinę įmoką galima ir susimažinti**

Sumažėjus pajamoms, praradus darbą, sutartyje numatytos mėnesinės įmokos klientui gali tapti per didelės. Tokiu atveju vienas iš galimų sprendimų yra prailginti terminą ir sumažinti mėnesinę įmoką.

„Pasirinkus ilgesnį paskolos grąžinimo terminą, mažesnė mėnesinė įmoka per ilgesnį laikotarpį klientui galiausiai kainuos daugiau, tačiau trumpuoju laikotarpiu tai padės sumažinti mėnesinius šeimos biudžeto finansinius įsipareigojimus, daugiau lėšų liks kitoms reikmėms“, – kalba E. Palionis.

Jo teigimu, jei atsiranda didesnis finansavimo poreikis, o esami įsipareigojimai nebeleidžia gauti dar vienos paskolos, nes visų turimų paskolų bendra mėnesinė įmoka siekia maksimalią galimą gauti paskolos sumą, vartojimo paskolą galima refinansuoti.

Sujungus kelias vartojimo paskolas į vieną ir sumažinus administravimo mokesčius, pakeitus paskolų laikotarpį bei, jeigu rinkoje yra galimybė, sumažinus palūkanų normą, sumažėjusi mėnesinė įmoka gali leisti pasiskolinti papildomai.

**Papildomiems komentarams:**

Vytautė Žalytė-Jankauskė

Rinkodaros departamento direktorė

Mob.: +370 671 44471

El. paštas: vytaute.jankauske@gfbankas.lt